༄༅། །ལྷ་ཁང་ཆེན་མོ་ན་བཞུགས་པའི་ས་སྐྱ་པ་ཆེན་པོའི་གསེར་སྐུ་སྐུ་ཚད་མ་མཐོང་བ་དོན་ལྡན་དང་། འོད་དཔག་མེད་ཀྱི་གསེར་སྐུ་དགོས་འདོད་ཀུན་འབྱུང་གཉིས་ཀྱི་གཟུངས་གཞུག་སོགས་ཀྱི་དཀར་ཆག་དཔྱོད་ལྡན་ཡིད་འཕྲོག་ཅེས་བྱ་བ་བཞུགས་སོ། །སརྦ་མངྒ་ལཾ།། ཤྲཱི་ཨཱ་ཡུ་དེ་ཝ་མ་ཤ་ར་ཎི་གཙྪ་མི།་་་་་དཔལ་ཚེའི་ལྷ་ལ་སྐྱབས་སུ་མཆིའོ། །འདིར་གདན་ས་ཆེན་པོ་དཔལ་ལྡན་ས་སྐྱའི་གཙུག་ལག་ཁང་རྣམས་ཀྱི་གཙུག་རྒྱན་སྤྲུལ་པའི་ལྷ་ཁང་ཆེན་མོ་ན་བཞུགས་སུ་གསོལ་བའི་རྗེ་ས་སྐྱ་པ་ཆེན་པོ་དང་། འོད་དཔག་མེད་ཀྱི་གསེར་སྐུ་ངོ་མཚར་ཅན་འདི་གཉིས་ནི། ས་སྐྱ་པ་ཆོས་མེད་སྔགས་འཆང་ངག་དབང་ཀུན་དགའ་བསོད་ནམས་ཀྱིས། རང་གི་རིགས་ལས་སྐྱེས་པའི་དགེ་བསྙེན་མ་ཀུན་དགའ་ཆོས་ཀྱི་ཉི་མ་དང་། རང་དང་ཉེ་བར་གནས་པའི་གྲོགས་མཆོག་དམ་པ་དགེ་སློང་རྡོ་རྗེ་འཛིན་པ་རབ་འབྱམས་སྨྲ་བ་བསོད་ནམས་འོད་ཟེར་གྱི་དོན་དུ་གསར་དུ་བཞེངས་པའི་སྐུ་བརྙན་འདི་གཉིས་ཀྱི་གཟུངས་རྫོངས་བཞུགས་ཚུལ་ལ་གཉིས་ཀ་ལ་འདྲ་བར་རྩ་བརྒྱུད་ཀྱི་བླ་མ་རྣམས་ཀྱི་མཚན་སྔགས། མདོ་སྔགས་ཀྱི་ཡི་དམ་ཞི་ཁྲོའི་ལྷ་ཚོགས་རྣམས་ཀྱི་གཟུངས་སྔགས། ཆོས་སྐྱོང་ནོར་ལྷའི་ཚོགས་དང་བཅས་པ་རྣམས་ཀྱི་སྔགས་སྤེལ་ཚིག་སོ་སོ་གནོད་སྦྱིན་འཁོར་ལོ་དང་བཅས་པའི་སྟོད་སྨད་བར་གསུམ་གྱི་གཟུངས་རྣམས་ཚང་བར་བཞུགས་ཤིང་། གཞན་ཡང་རྒྱ་གར་གྱི་པཎ་གྲུབ་མང་པོ་དང་། ས་སྐྱ་པའི་རྗེ་བཙུན་གོང་མ་ལྔ་ནས་བཟུང་། སྔགས་འཆང་ཡབ་སྲས་དང་། རང་གི་རྩ་བའི་བླ་མ་སོ་སོའི་བར་དུ་བྱོན་པའི་སྐྱེས་ཆེན་དམ་པ་རྣམས་ཀྱི་དབུ་ལོ་ཀུན་འདུས། གདུང་རུས་ཀུན་འདུས། ན་བཟའ་ཀུན་འདུས་ཀྱི་ཐུམ་བུམ་ཆེ་བ་རེ་རེ་དང་། ཁ་ཆེ་པཎ་ཆེན་གྱི་རྒྱ་གར་གྱི་བྱིན་རླབས་རྟེན་ཐམས་ཅད་བསྡུས་པའི་རྟེན་འདམ་ལ། ཆོས་རྗེ་ས་པཎ་དང་སྔགས་འཆང་ཆེན་པོས་བོད་ཀྱི་བྱིན་རླབས་ཀྱི་རྟེན་མཐའ་དག་བསྲེ་བར་མཛད་པའི་རྟེན་འདམ་དཔེ་བྲལ་མར་གྲགས་པ་ལ་གཞི་བྱས། སླར་ངེད་རང་གིས་ཀྱང་བྱིན་རླབས་ཀྱི་རྟེན་མང་དུ་བསྲེས་པའི་རྟེན་འདི་ལ་བཏབ་པའི་ཚ་ཚ་གསེར་དངུལ་གྱི་ན་བཟའ་ཅན་གྲངས་མང་བ་རེ་དང་། ས་ཆེན་གྱི་སྐུ་ལ་ལྷག་པོར་ཡང་དག་པ་རྫོགས་པའི་སངས་རྒྱས་ཀྱི་འཕེལ་གདུང་གསུམ། གློ་བོ་མཁན་ཆེན་གྱི་ཕྱག་ནས་བཞུགས་པའི་རྗེ་བརྩེ་བ་ཆེན་པོའི་སྐུ་རྐང་གང་པ་གཅིག སྔགས་འཆང་ཆེན་པོས་སྐུ་ཚེ་ཧྲིལ་པོར་རྒྱུན་བཞེས་མཛད་པའི་སྐུ་བེམས་ཕྱི་སླེའུ་སྔོ་ཁྲ་ནང་བཅས་དྲི་བཟང་ཁྱད་པར་ཅན་འཐུལ་བ་བུབ་མ་ཉམས་པ། མཁན་ཆེན་ཀུན་བཀྲས་པས་བཞེངས་པའི་སྔགས་འཆང་ཆེན་པོ་གཙོ་བོ་ལ་ལམ་ཟབ་བརྒྱུད་པ་ཡོངས་རྫོགས། འཇམ་དབྱངས་བསོད་ནམས་དབང་པོ། མཁན་ཆེན་དཔལ་ལྡན་བཟང་པོ། སྦྱིན་བདག་མཁན་ཆེན་ཀུན་བཀྲས། ཡི་དམ་དགེས་རྡོར། བདེ་མཆོག གཤེད་དམར། ཆོས་སྐྱོང་གུར་ཞལ་ལྷ་མོ། ནོར་ལྷ་ཛམ་དམར་སོགས་བཞུགས་པའི་བྲིས་ཐང་ཆེ་བ་ལ་སྔགས་འཆང་ཆེན་པོའི་ཕྱག་ནས་བརྒྱ་ཚར་བཞུགས་པ་གཅིག ངོར་ཆེན་དཀོན་མཆོག་ལྷུན་གྲུབ་ཀྱིས་ཕྱག་ནས་མཛད་པའི་བྲིས་ཐང་གཙོ་བོ་ས་ཆེན་ཆེ་བ་ལ། ལམ་འབྲས་ལམ་བསྐོར་ཀྱཻ་རྡོར་འགྲེལ་ལུགས་དང་བཅས་པའི་བླ་མ་བརྒྱུད་པ། ཡི་དམ་ཞི་ཁྲོ་ཆོས་སྐྱོང་ནོར་ལྷ་སོགས་འདོད་ལྷ་མང་པོས་བསྐོར་བའི་བྲིས་ཐང་གཅིག མཐོ་མཐིང་གསེར་གྱི་ལྷ་ཁང་ནས་སྤྱན་དྲངས་པའི་ལོ་ཆེན་རིན་བཟང་གི་ཕྱག་ནས་ཐུགས་དམ་མ་ཡིན་ངེས་གསང་འདུས་འཇམ་རྡོར་གྱི་དཀྱིལ་ཐང་བླ་མ་བརྒྱུད་པ་དང་བཅས་པ་བལ་རིས་མ་གཅིག ངོར་ཆེན་ཡབ་སྲས་གཉིས་ཀྱི་ཕྱག་ནས་བཞུགས་པའི་བདེ་མཆོག་ལོ་ཧི་པ་དང་། ཀྱཻ་རྡོར་མན་ངག་ལུགས་ལྷ་དགུ། གསང་འདུས་མི་བསྐྱོད་པ་རྣམས་ཀྱི་དཀྱིལ་ཐང་བླ་མ་བརྒྱུད་པ་ཡི་དམ་ཞི་ཁྲོ། ཆོས་སྐྱོང་ནོར་ལྷ་སོགས་ཀྱིས་བསྐོར་བ་རེ་རེ། སྟོང་ར་ཆོས་རྗེ་ཀུན་དགའ་ལེགས་གྲུབ་ཀྱི་ཐུགས་དམ་ཕྱག་ནས་མ་མགོན་པོ་ལྷ་བཅུ་གཉིས་མའི་དཀྱིལ་ཐང་བླ་མ་བརྒྱུད་པས་བསྐོར་བ་གཅིག་རྣམས་བཞུགས་ཤིང་། གཞན་ཡང་ཚེ་དཔག་མེད་དང་འོད་དཔག་མེད། ཐུབ་དབང་སོགས་ཀྱི་གསེར་སྐུ་བྱིན་རླབས་ཅན་མང་བ་དང་། གསུང་རབ་བཞུགས་པ་ལ། ཀྱཻ་རྡོར་རྒྱུད་གསུམ་གོང་མའི་མཆན་བཅས། གསང་འདུས་སྒྲོན་གསལ། དུས་འཁོར་འགྲེལ་ཆེན་དྲི་མེད་འོད་སོགས་པོ་ཏི་ལྔ་ཕྲག་གཅིག་དང་གཉིས་ཀྱིས་ལྷག་པ་ཙམ་བཞུགས་ཤིང་།། ༈ །།འོད་དཔག་མེད་ཀྱི་སྐུ་ལ་ལྷག་པོར་སངས་རྒྱས་ཀྱི་འཕེལ་གདུང་ལྔ། རྗེ་བཙུན་གྲགས་པའི་རིང་བསྲེལ། བུ་སྟོན་རིན་པོ་ཆེའི་རིང་བསྲེལ་རྣམས་དང་། ཐུབ་པའི་དབང་པོ། ཚེ་དཔག་མེད། རྣལ་འབྱོར་དབང་ཕྱུག་རྣམས་ཀྱི་གསེར་སྐུ་ཆོས་རྗེ་ལོ་ཕུ་བ་ཆོས་རིན་གྱི་ཐུགས་དམ་མ་བྱིན་རླབས་ཅན། བྲིས་ཐང་བཞུགས་པ་ལ། སྔགས་འཆང་ཆོས་ཀྱི་རྒྱལ་པོ་ཡབ་སྲས་རྣམས་བྱས་འགྱུར་དུ་དབྱར་གཟིགས་ལ་ཕེབས་དུས་ཀྱི་བཀོད་པ་དང་མཐུན་པར་སྔགས་འཆང་ཉིད་ལ་མི་ཕྱེད་པའི་དད་པ་ཅན་དགེ་སློང་ཀུན་དགའ་དོན་གྲུབ་ཀྱིས་བཞེངས་པའི་བྲིས་ཐང་གཟིམ་གུར་གྱི་ནང་ན་སྔགས་འཆང་ཆེན་པོའི་སྐུ་ཆེ་བ་ལ་གདུང་སྲས་སྐུ་མཆེད་སྦྱིན་བདག་དང་བཅས་པས་བསྐོར་བའི་སྟེང་ན། ཡི་དམ་ཀྱཻ་རྡོར། བདེ་མཆོག གུར་དྲག ཆོས་སྐྱོང་གུར་ཞལ་དང་བཅས་ཡོད་པ་ལ་སྔགས་འཆང་ཉིད་ཀྱི་ཕྱག་ནས་བརྒྱ་ཚར་བཞུགས་པ་བྱིན་རླབས་ཀྱི་གཟི་འོད་འབར་བ། རྗེ་དཀོན་མཆོག་ལྷུན་གྲུབ་ཉིད་ཀྱི་ཕྱག་ནས་བརྒྱ་ཚར་བཞུགས་ངེས་པ་ངེད་རང་ལ་ཨེ་ཝཾ་བླ་བྲང་ནས་བྱུང་པའི་བྲིས་ཐང་གཙོ་བོ་རྗེ་དཀོན་མཆོག་ལྷུན་གྲུབ་ཉིད་ལ་བདེ་ཀྱཻ་གཉིས་ཀྱི་བླ་མ་བརྒྱུད་པ་ཡོངས་རྫོགས། ཡི་དམ་ཆོས་སྐྱོང་ནོར་ལྷ་སོགས་ཀྱིས་བསྐོར་བ་བྱིན་རླབས་ཅན་གཅིག ཡང་ཀྱཻ་རྡོར་ལྷ་དགུ་དང་། གུར་མགོན་གྱི་དཀྱིལ་ཐང་གོང་མའི་ཕྱག་ནས་མ་རེ་རེ། རྗེ་ཚར་ཆེན་གྱི་བྲིས་སྐུ་ཕྱག་ནས་མ་རྗེ་ཉིད་ཀྱི་གཟིགས་སྣང་མའི་བྲམ་གཟུགས་དང་མགོན་དཀར་ཡིད་བཞིན་ནོར་བུ་སོགས་ཀྱིས་བསྐོར་བ་གཅིག མངའ་རིས་ཆོས་རྒྱལ་གོང་མའི་གཟིམ་ཆུང་བྲིས་ཐང་ཁྲོད་ནས་བྱུང་བའི་ཚེ་དཔག་མེད་གསེར་ཐང་བྱིན་རླབས་ཅན་གཅིག་དང་། གནས་རབ་འབྱམས་པའི་ཐུགས་དམ་མ་ཡིན་ངེས་ཀྱི་ཚེ་དཔག་མེད་ཀྱི་གསེར་ཐང་གཅིག་སྟེ་དེ་གཉིས་ལ་ཚེ་དཔག་མེད་ཀྱི་སྐུ་ཆེ་ཆུང་འདྲེས་པ་ཉིས་བརྒྱ་དང་སུམ་ཅུ་སོ་བདུན་ཡོད་པ། གསུང་རབ་ཀྱང་ཀྱཻ་རྡོར་རྒྱུད་གསུམ་གོང་མཆན་མ་སོགས་གླེགས་བམ་བྱིན་རླབས་ཅན་འགའ་ཞིག་བཞུགས་ཤིང་། ཡང་བདེ་བ་ཅན་གྱི་ཞིང་བཀོད་ཀྱི་འོད་དཔག་མེད་ཀྱི་བྲིས་ཐང་ཆེ་ལེགས་བྱིན་རླབས་ཅན་གཅིག སྒྲོལ་དཀར་ཚེ་སྦྱིན་མ་ཡིད་བཞིན་འཁོར་ལོའི་བྲིས་སྐུ་ཚེའི་འཁོར་ལོ་སྔགས་འཕྲེང་འོད་སྐོར་མང་པོ་དང་བཅས་པས་བསྐོར་བ་ཚེ་ཁྲིད་དང་མཐུན་པ་ལ། སྤྱན་སྔ་ངག་དབང་ཆོས་གྲགས་དགུང་ལོ་བརྒྱ་ཅུ་གྱ་དགུ་པའི་ཕྱག་ནས་མ་ཐུགས་དམ་གྱི་རྟེན་ཡུན་རིང་མཛད་པ་རྟེན་འབྲེལ་ལེགས་ཆ་ཅན་རྣམས་བཞུགས་ཤིང་། དེ་ལྟར་ས་སྐྱ་པ་ཆེན་པོ་དང་འོད་དཔག་མེད་ཀྱི་སྐུ་འདི་གཉིས་ས་སྐྱ་པ་ངག་དབང་ཀུན་དགའི་མིང་ཅན་རང་ལོ་ང་གཉིས་དང་ང་གསུམ་ལོན་པའི་བྱི་གླང་གཉིས་ཀྱི་ལོ་ངོ་ལ་གེགས་མེད་དུ་ལེགས་པར་གྲུབ་ནས། ངེད་རང་རྡོ་རྗེ་འཛིན་པ་དཔོན་སློབ་བཅུ་ཕྲག་ལྷག་ཙམ་གྱིས་རབ་ཏུ་གནས་པ་ཡང་སྨིན་རྒྱས་སུ་བགྱིས་པ་ལགས། རྟེན་བཞེངས་འདིས་མཚོན་པའི་རང་གིས་དགེ་བ་ཅི་བྱས་རྣམས་རང་ལ་བློ་གཏད་ཀྱི་ཤི་གསོན་རྣམས་ཀྱི་དོན་དུ་བསྔོ་བ་སྨོན་ལམ་གྱི་རྒྱས་འདེབས་ཁ་ཞེ་མེད་པར་རྒྱུན་དུ་བགྱིས་པ་ལ་ཕན་ཡོན་ཅུང་ཟད་ཡོད་པར་སེམས་ཏེ། དགེ་བསྙེན་མ་དེ་ཉིད་འདས་ནས་རིང་པོར་མ་ལོན་པའི་རྨི་ལམ་དུ། གདན་སའི་ཤར་ཕྱོགས་ཀྱི་ནམ་མཁའ་ལ་འཇའ་སྤྲིན་སྣ་ཚོགས་པ་བཀྲ་ཤིས་རྟགས་བརྒྱད་ཀྱི་རི་མོ་ཡོད་པ། ཤིང་སྡོང་ཆེན་པོའི་གཟུགས་འདྲ་བ་ཞིག་ཤར་བྱུང་པ་ལ། ངོ་མཚར་ཆེ་སྙམ་ཡང་ཡང་བལྟས་པས། དེ་ཇེ་གསལ་གྱི་ངང་ནས་དེའི་ཁྲོད་ནས་འཇའ་ལུས་ཀྱི་རྣམ་པ་ཅན་ཞིག་ཁང་ཐོག་ཏུ་བབས་བྱུང་ནས། སྔར་མཐོང་མ་མྱོང་བའི་གར་སྣ་ཚོགས་བསྒྱུར་བ་སོགས་ལེགས་གཟོའི་རྣམ་པ་བྱེད་པ་ཞིག་བྱུང་བས། དེ་འཕྲལ་གཉིད་སད་བྱུང་པའི་ཡིད་སྣང་ལ་དམིགས་ཡུལ་དགེ་བསྙེན་མ་ཀུན་དགའ་ཆོས་ཀྱི་ཉི་མ་དེ་ཉིད་མཁའ་སྤྱོད་དག་པའི་ཞིང་སོགས་གནས་མཐོན་པོ་ཞིག་ཏུ་སྐྱེས་པ་ལ་ཐེ་ཚོམ་མི་དགོས་པ་འདུག་སྙམ་རྩ་བརྒྱུད་ཀྱི་བླ་མ་རྣམས་ལ་དད་པ་གོང་འཕེལ་དང་བློ་བདེ་བ་ཡང་ཚད་མེད་པ་བྱུང་བ་ཡིན་ཞིང་། དེ་བཞིན་དུ་ངེད་རང་དང་ཉེ་བར་གནས་པའི་རབ་འབྱམས་སྨྲ་བ་དགེ་སློང་རྡོ་རྗེ་འཛིན་པ་བསོད་ནམས་འོད་ཟེར་དེ་ཉིད། རང་ལོ་བཅོ་བརྒྱད་ལོན་ཙམ་ནས་བཟུང་ངེད་རང་ལ་བློ་གཏད་ཀྱི་ཡུལ་ཆིག་བསྒྲིལ་དུ་བགྱིས་ཤིང་། དེ་ནས་རང་ཉིད་ལོ་ཉེར་གཅིག་ལོན་པ་ནས་བརྩམས་ལག་གཡོག་གི་མཐིལ་བཞུགས་འགན་ཁུར་བྱས་ནས་བཟུང་སྟེ། རང་ཉིད་གསུང་རབ་ཀྱི་བལྟ་རྟོག་དང་འཆད་ཉན་ཁ་འདོན་སོགས་གཙོ་བོར་བྱས་ཆོག་པའི། འཕྲལ་གྱི་ལུགས་གཉིས་ཀྱི་འཕྲིན་ལས་སྐྱོང་ལུགས་ཀྱི་བྱ་བ་ཆེ་ཕྲ་ཀུན་ལ་བཟང་ཁག་ངན་ཁག་ཐམས་ཅད་ཁུར། གཞན་གྱི་དངོས་པོ་སྟེར་བྱིན་བྱུང་བ་ཀུན་ཡང་ངེད་ལ་རྒྱུས་མེད་པ་གཅིག་ཀྱང་མེད་ཅིང་། བཟང་གྲ་འབྲིང་གྲ་ཐམས་ཅད་ངེད་རང་གི་ལག་ཏུ་ཐིམ་པ་བྱས། གོས་ཟན་སོགས་འཕྲལ་གྱི་ཉེར་མཁོའི་རིགས་གང་སྦྱིན་ཡང་འཐེབས་སུ་མི་ལེན་པར། ཁྱེད་རང་ཁམས་བཟང་ཕྱིན་ལྟོ་གོས་མ་འཕོངས་ཙམ་འདི་ཁས་མ་ཆོག་པའི། བླ་མའི་ཕྱག་རྫས་ལ་མོས་རྣོགས་བྱས་པས། རང་གཞན་ཀུན་བརླག་པའི་རྒྱུར་འགྱུར་ཟེར་མི་ལེན། ནན་བསྐྱེད་བྱས་པས་ཐེངས་གཅིག་བླངས་ཡང་སླར་བསྐྱལ་ཡོང་བ་སོགས། དེང་སང་གི་མི་རྣམས་ཀྱི་བསམ་སྦྱོར་དང་ཡེ་མི་མཐུན་པ་ཞིག་ཡོད་ཅིང་། རང་དང་མཐུན་མི་མཐུན་ཅི་ལྟར་ཡང་གོང་གི་ཞབས་ཏོག་ཏུ་འགྱུར་བ་ཞིག་ཡོད་ན་ཁོང་ཡངས་ཀྱི་བསྐུར་སྐྱོང་བྱེད་ལུགས་ཀུན་གྱི་མིག་ལྟོས་ལ་ཕན་པར་བྱེད་ཅིང་། དོན་མེད་ཀྱི་བསམ་ངན་སུ་ལ་ཡང་མི་འཆང་། གཉེན་བཤེས་དང་ཉེ་འབྲེལ་ཀུན་ལའང་ངེད་ཀྱི་ཆེད་དུ་འཐབ་པ་དང་འཛིངས་པ་ཁོ་ན་བྱེད་པས། སོ་སོ་ནས་ཐུགས་མཉེས་རྒྱུ་མེད་པའི་ངང་ལ་འགྲོ་བ་སོགས་མདོར་ན་བསམ་རྒྱུ་ངེད་རང་ལས་མེད་ཅིང་བློ་སེམས་གཅིག་ཏུ་འདྲེས་པའི། རང་ངོས་ནས་ལུགས་གཉིས་ཀྱི་འཕྲིན་ལས་གང་སྐྱོང་ཡང་མེད་ཐབས་མེད་པའི་སྐད་ཅིག་ཀྱང་འབྲལ་ཐབས་མེད་པའི་གྲོགས་ཤིག་ཡིན་ཡང་། དུས་ངན་གྱི་དབང་གིས་མེ་མོ་ཕག་ལོ་ཟླ་བ་བཅུ་གཅིག་པའི་སྐབས་ཙམ་ལ་དགེ་འབྲུག་ཐུག་པའི་དུས་ཟིང་ཁྱོན་ཆེན་ལངས་པར་བརྟེན། རང་ངོས་ནས་བསྟན་འགྲོ་ལ་ཕན་རེའི་བསམ་པ་གང་ཆེས་དཔོན་སློབ་རགས་བསྡུས་ཤིག་གིས་ལྷོ་རོང་དུ་ཆིངས་དོན་ལ་ཤར་སྟབས་སུ་ཕྱིན་པས། སོ་སོ་ནས་དགོངས་སྤངས་མཐོ་བའི་སྟབས། དོན་འཁྱོལ་མངོན་འགྱུར་ཆེ་བ་མ་བྱུང་ཡང་། ངེད་རང་སྒར་ཐོག་ཏུ་བསླེབས་པ་ཙམ་གྱིས་ཕན་ཚུན་གཉིས་ཐད་དུ་དབྱིངས་ཀྱི་ཕན་སླེབ་ཆེ་བ་བྱུང་འདུག་ཅིང་། ལྷག་པར་བོད་དམག་བྲོས་དུས་དམག་མི་ཉེས་མེད་ལྔ་བརྒྱ་ལྷག་ཙམ་གྱི་སྲོག་སྐྱོབ་ཐུབ་པ་སོགས། གཞན་ཕན་མིང་བཏགས་ཙམ་བྱུང་བའི་སྙན་གྲགས་ལ་བརྟེན། ངེད་ལ་དོག་ཆ་ཆེ་བ་ཡོད་པ་དེ་དཔོན་སློབ་སེམས་ཡིད་དག་པས་དོག་དེ་ཁུར་བའི་རྣམ་པས། རང་གི་ཉེ་འཁོར་གྱི་གཙོ་བོ་དེ་ཉིད་གློ་བུར་གྱི་རྐྱེན་འདྲ་བའི་ནད་ཀྱིས་ཟིན་ནས་འདའ་བར་ཉེ་བ་ན། གཞན་ཐབས་བྱེད་རྒྱུ་ནི་མ་རྙེད། སངས་རྒྱས་དང་བླ་མ་གོང་མའི་འཕེལ་གདུང་གསུམ་གྱིས་གཙོས། རྗེ་བཙུན་གོང་མའི་དབུ་སྐྲ་ཀུན་འདུས། གདུང་རུས་ཀུན་འདུས། ཐེག་ཆེན་སྤུར་ཤ་སྟོབས་ཆེ་བ། སྔགས་འཆང་ཆེན་པོའི་དམ་རྫས་རིལ་བུ་མང་བ་སོགས་མྱོང་གྲོལ་གྱི་བྱིན་རླབས་མཐའ་དག་ངེད་རང་གི་ལག་བདར་ནས་བྱིན་ཅིང་། རང་རེ་གཉིས་ཕན་ཚུན་གཅིག་གིས་གཅིག་ཁོ་ན་བསམ་པ་ཡིན་པས། ད་ལམ་བྱ་བ་ཁམས་ཆེན་རང་ལ་མི་ཐུག་ཙམ་ཡོང་ལས་ཆེ། ཅི་སྟེ་ཐུག་ཀྱང་རྗེས་ཀྱི་བྱ་བ་གང་སྤྱི་ཐམས་ཅད་ངོས་རང་ནས་འགན་ཁུར་དཀོན་མཆོག་ཐུགས་ཞེ་མི་འཁྲོལ་བ་བྱེད་ཅིང་། ཁྱེད་རང་རྒྱུན་དུ་སེམས་ལ་བརྗེད་མེད་ཀྱིས་ཕྱི་མ་མཁའ་སྤྱོད་དག་པའི་ཞིང་དུ་འཕྲད་པའི་སྨོན་ལམ་འདེབས་སོ་བྱས་པས། བཀའ་དྲིན་ཆེ་ཡང་ཡང་ཟེར་ཞིང་བློ་ཁ་རྫོགས་པའི་ལུགས་བྱས་སོང་པ་ཙམ་བློ་བདེ་བ་བྱུང་། དེ་ནས་དཔོན་སློབ་ཕན་ཚུན་མགོ་དང་ལག་པ་སྦྲེལ་པའི་དག་པའི་ཞིང་དུ་སྐྱེ་བའི་སྨོན་ལམ་བརྒྱ་ཕྲག་ལྔ་ཙམ་ཡིད་ཚིམ་པར་བཏབ་ཅིང་། རྣལ་འབྱོར་མའི་སྔགས་ཨོཾ་གསུམ་མ་འཕྲེང་སྐོར་ལྷག་ཙམ་གྱི་བར། མཁའ་སྤྱོད་མའི་འཕོ་བ་གསལ་འདེབས་བྱས་པས། ཟླ་བ་དང་པོའི་ཉེར་བཞིའི་ཉི་མ་ཕྱེད་ཡོལ་ལ་འདས་སོང་པས། དེ་འཕྲལ་ནས་བཟུང་རུས་བུའི་རྩར་ངེད་རང་གི་བན་གཙང་པ་རྣམས་ཀྱིས་ལྟུང་བཤགས་བརྒྱད་བརྒྱ་དྲུག་ཅུ། བཟང་སྤྱོད་བརྒྱད་བརྒྱ་བཞི། འདི་ནས་ཉིང་མཚམས་སྟོང་ཕྲག་བརྒྱད་དང་བརྒྱད་བརྒྱ་ལྷག་ཙམ་རྣམས་མཚན་གང་ཧྲིལ་པོ་དང་། ཉེར་ལྔའི་ཉི་མ་སྔ་ཕྱེད་ལྷག་ཙམ་བགྱིས་པས། དེ་མཚམས་རུས་པའི་སྤྱི་གཙུག་གི་ཤ་ལྤགས་འཕར་ཞིང་སྐྲ་གཟེངས་པའི་གསེབ་ནས་ཆུ་སེར་དམར་ཕྲུལ་ལེ་བ་དང་བཅས་རྟགས་བྱུང་པར་བརྟེན། དེ་འཕྲལ་རུས་ཆོག་ཚུལ་བཞིན་བྱས་ནས། སླར་ངེད་རང་གིས་སྲེག་ཆོག་བྱེད་བསམ་གདན་སར་སྐྱེལ་མི་བཏང་ཞིང་། དེ་ནས་ངེད་རང་བན་གཙང་པ་དང་བཅས་པས་ཉེར་ལྔའི་དགོང་དང་། བདུན་ཚིགས་གཉིས་ཀྱི་བར་དུ་ཀུན་རིག་ལ་བརྟེན་པའི་ལམ་སྟོན་སྨིན་རྒྱས་བྱས་པ་དང་། ལྷོ་རོང་དང་ཕག་རིར་བདུན་ཕྲག་གཉིས་ཀྱི་བར་ལ། དཔོན་སློབ་རྣམས་ཀྱིས་རྣལ་འབྱོར་མའི་སྒྲུབ་མཆོད་ཚར་བཅུ་དགུ་བགྱིས་པ་ལ་ཨོཾ་གསུམ་མ་འབུམ་གཏེར་གཅིག་དང་། ཁྲི་ཚོ་གཅིག སྟོང་ཕྲག་བཞི་རྣམས་སོང་ཞིང་། དེ་ནས་ངེད་རང་རྣམས་གདན་སར་མ་སླེབ་བར་ལ་དཔོན་སློབ་རྣམས་ཀྱིས་བཟང་སྤྱོད་སྟོང་ར་ཅན་དང་། འདི་ནས་ཉིང་མཚམས་མ། ཆོས་སྐྱོང་རྣམས་ལ་དག་པའི་ཞིང་དུ་སྐྱེ་བའི་འཕྲིན་འཆོལ་ཁྲི་ར་ཅན་ལྷག་ཙམ་དང་། ས་སྐྱར་བདུན་ཚིགས་དང་པོའི་སྟེང་དུ་ཚོགས་ཆེན་གྱི་ཆོ་ག དེ་ནས་ཉིན་གསུམ་བར་ལ་བཟང་སྤྱོད་འབུམ་གཏེར་བསྒྲུབས་རྗེས། མཁན་ཆེན་དང་བཅས་པའི་བླ་མ་བུམ་འཛིན། དགེ་འདུན་རགས་བསྡུས་ཤིག་གིས་ཀུན་རིག་གི་ཆོ་ག་ལམ་སྟོན་དང་བཅས་པ་སྟོང་ཚར་ལྷག་ཙམ་འགྲོ་ངེས་དང་། དེ་བར་ལ་ས་སྐྱའི་ལྷ་ཁང་མགོན་ཁང་རགས་བསྡུས་རྣམས་སུ་དག་པའི་ཞིང་དུ་སྐྱེ་བའི་གསོལ་འདེབས་སྨོན་ལམ། འཕྲིན་བཅོལ་སྟོང་ར་ཁྲི་ར་སོགས་བསྒྲུབས་ཤིང་། ཞེ་དགུའི་བར་གྱི་བདུན་ཚིགས་ཕལ་ཆེར་ལ་དགོན་པ་ཆེ་ཕྲ་མང་པོར་མང་སྐོལ་སོགས་བཏང་པའི་སྨོན་ལམ་འགྲོ་གང་ཆེ་དང་། ལྷག་པར་རིན་ཆེན་གླིང་དུ་གསེར་སྲང་གང་གཞི་རྟེན་དུ་སྤྲད་པའི་བཟང་སྤྱོད་འབུམ་གཏེར་སོང་ངེས་དང་། གཞན་ཡང་ས་སྐྱའི་ཆོས་སྡེ་ལྷོ་བྱང་། གླིང་ཁ་ཚོགས་ཆེན། བསྐྱེད་ལྷས་སོགས་སུ་ལོ་འཁོར་མར་ཉེར་ལྔ་བྱུང་རེ་བཞིན། འབྱམས་ཚུགས། མང་ཇ་སོགས་ཀྱི་ཐོག སྨན་བླའི་མཆོད་ཆོག ལྟུང་བཤགས་བཟང་སྤྱོད་སོགས་འགྲོ་ཆེ་བ་རང་བགྱིས་པ་དང་། བདེ་བ་ཅན་གྱི་ཞིང་བཀོད་མང་པོ་ཡོད་པའི་ཀུན་རིག་གི་དཀྱིལ་ཐང་ཆེ་བ། སྨན་བླའི་དཀྱིལ་ཐང་སོགས་བྲིས་ཐང་མང་བ། གོང་དུ་བཀོད་པ་བཞིན་འོད་དཔག་མེད་ཀྱི་གསེར་སྐུ་མི་ཚད་ལ་ཉེ་བ་གཟུངས་གཞུག་ཁྱད་པར་ཅན་མང་དུ་བཞུགས་པ་དང་། སྔོན་སྔགས་འཆང་ཆེན་པོའི་སྐུ་འཁོར་དགེ་སློང་རིན་ཆེན་རྣམ་པ་ལ་གནང་བ་ལྟར། བདེ་མཆོག་ཕོ་བྲང་གི་ཉེ་ལོགས་སུ་མཆོད་རྟེན་ཁང་བུ་བརྩེགས་པ་གསར་དུ་བཞེངས་ཏེ། འདི་ལ་ཡང་གཟུངས་རྫོངས་སྟོད་སྨད་བར་གྱི་གཟུངས་སྔགས་རྣམས་ཆ་ཚང་བ་དང་། འོད་དཔག་མེད་ཀྱི་ཞིང་བཀོད་སོགས་བྲིས་ཐང་བྱིན་རླབས་ཅན་འགའ་རེ་དང་། ཐུབ་དབང་། ཚེ་དཔག་མེད། སྒྲོལ་མ་སོགས་ཀྱི་གསེར་སྐུ་མང་བ། གསུང་རབ་གླེགས་བམ་གྱི་ཚོགས་དུ་མ། ལྷག་པར་གྲོགས་མཆོག་དམ་པ་དེའི་ཕུང་པོ་མ་ཉམས་པ་ས་སྐྱར་བསླེབས་པ་ལ་ཀྱཻ་རྡོར་མན་ངག་ལུགས་ལ་བརྟེན་པའི་སྦྱིན་སྲེག་བྱས། རུས་བུ་ལ་ས་ཚ་བཏབ་པའི་གྲངས་ལ། འཇམ་དབྱངས་བཅུ་བདུན། ཚེ་དཔག་མེད་སུམ་བརྒྱ་དང་བདུན། གོང་མ་ལྔ་ཚར་ལྔ། སྔགས་འཆང་ཡབ་སྲས་གསུམ་རྗེ་མུས་ཆེན་དང་བཅས་པ་ལྔ་ཚར། མི་འཁྲུགས་པ་ལྔ་བཅུ། འོད་དཔག་མེད་བརྒྱ་དང་བཅུ་རྣམས་གཟུངས་དང་བཅས་པ་ངེད་རང་གིས་ལག་བརྡར་ནས་བཏབ་པ་རྣམས་གཟུངས་སུ་བཅུག་པ་ལ་རབ་གནས་སྨིན་རྒྱས་བྱས་པ་སོགས་ཀུན་གྱིས་མངོན་གསལ་དེ་བཞིན་ཡིན་པ། གང་ལྟར་སྙིང་པོ་འདས་པོ་དེ་ཉིད་རང་གི་ལྷག་བསམ་དང་། གོང་བཀོད་ཀྱི་དགེ་བ་རྣམས་ཀྱི་སྟོབས་དང་། ངེད་རང་གིས་སྐད་ཅིག་ཀྱང་བརྗེད་མེད་ཀྱིས་བླ་མ་དཀོན་མཆོག་ལ་གསོལ་བ་བཏབ་པའི་ནུས་མཐུས། དམིགས་ཡུལ་དེ་ཉིད་ཐོག་མར་མཁའ་སྤྱོད། དེ་ནས་བདེ་བ་ཅན་དུ་སྐྱེས་ནས་སླར་ཡང་ས་སྐྱ་པའི་ཞབས་ཏོག་སྒྲུབ་པའི་ཕྱིར་དུ་ངེད་རང་གི་ཆོས་གཞིས་ཁོངས་སུ་སྤྲུལ་པའི་སྐྱེ་བ་ཞིག་འབྱུང་བའི་རྟགས་མཚན་ཐུགས་དམ་པ་བཟང་པོ་མང་པོའི་རྨི་ལྟས་དང་། སྒོ་རུམ་དང་གཟུར་ཁང་དུ་ངེད་རང་གིས་བརྟག་པ་བྱས་པའི་འབབ་ལུགས། ཆོས་སྐྱོང་ཆེན་པོའི་ལུང་བསྟན་སོགས་མཚུངས་པར་བྱུང་པ་ཡིན་ཏེ། དེ་ཡང་ཐོག་མར་ལྷོ་རོང་དུ་ཆོ་འཕྲུལ་ཟླ་བའི་ཉེར་ལྔའི་ཉིན་རྟགས་བྱུང་འཕྲལ། ངེད་རང་གིས་ཀུན་རིག་ལ་བརྟེན་པའི་ལམ་སྟོན་སྨིན་རྒྱས་ཤིག་བྱས་པས། དེའི་ནུབ་མོ་རྨི་ལམ་དུ་ས་སྐྱའི་སྒོ་རུམ་མགོན་ཁང་གི་སྟེང་ན་ཁྱེའུ་མཐེབ་སོར་གྱི་ཚད་ཙམ་སྐྱེ་མཆེད་གཙང་བ་གཡུའི་ཟུར་ཕུད་ཅན་ཞིག་ཕར་ཡུལ་ཚུར་ཡུལ་བྱེད་ཀྱིན་འདུག་པའི་མོད་ལ། དེ་འཕྲལ་བཞི་ཐོག་བླ་བྲང་གི་མཁའ་སྤྱོད་གཟིམ་ཆུང་དུ་རབ་འབྱམས་པ་དེ་དང་འཕྲད་བྱུང་ནས་རང་དང་ཉེ་བར་གཅར་གཅར་བྱས་བྱུང་བས། ལག་པ་ལ་བཅང་བཅང་འཇུས་པས་དྲུང་རམ་པ་རྣལ་འབྱོར་མ་སྒོམས་རྣལ་འབྱོར་མ་སྒོམས་ཞེས་ཉིས་བཏུད་དུ་སྨྲས་པས། དགའ་བའི་ཚུལ་གྱིས་དར་ཕོན་ཁ་དོག་མང་པོ་ཅན་ཞིག་ངེད་ཀྱིས་བསྐྱེད་པའི་བསྙེན་ཕུར་ལ་བསྐོན་བྱུང་བ། ལན་ཅིག་ཚར་སོང་བ་སླར་ཡང་བསྐོན་བྱུང་ཞིང་། འབོག་ཅིག་ཁྱེར་འདུག་པ་ཅི་ཡིན་དྲིས་པས། མཁན་ཆེན་གཤེགས་པ་དེའི་ཡིན་ཟེར་བྱུང་བ་ཁོང་རང་ཚོ་མཁའ་སྤྱོད་དུ་འཕྲད་པའི་རྟགས་ཡིན་པ་འདྲ། དེའི་ཉེ་འཁོར་ན་རྣམ་རྒྱལ་དང་ཚེ་དབང་གཉིས་ཀྱང་འདུག་པ་མི་མཐུན་པའི་ཕྱོགས་ལས་རྒྱལ་ནས་ཚེ་དབང་བའི་མཁའ་སྤྱོད་རིག་འཛིན་གྱི་གོ་འཕང་ཐོབ་ཟེར་བའི་བརྡར་འདུག་སྙམ་པ་གཉིད་སད་འཕྲལ་ཡིད་སྣང་ལ་ཤར་བྱུང་བས། གོང་བཀོད་ལྟར་རྣལ་འབྱོར་མའི་སྒྲུབ་མཆོད་ལ་ཆིག་སྒྲིལ་བྱེད་པའི་རྒྱུ་མཚན་ཡང་དེ་ལགས། དེ་ནས་ཕག་རིར་བསླེབས་ནས་ཀྱང་ལམ་སྟོན་སྨིན་རྒྱས་ཐེངས་གཉིས་བྱས་པས། ཚེས་བརྒྱད་ཀྱི་ནུབ་རྨི་ལམ་དུ་ས་སྐྱའི་ཆུ་མིག་རྫིང་ཁའི་སྔགས་འཆང་ཆེན་པོའི་གཟིམ་ཆུང་བདེ་བ་ཅན་ན་གདན་བཟང་པོ་ལ་ངེད་རང་དཔོན་སློབ་གཉིས་འདུག་པའི་མདུན་ན། ནས་དཀར་མོ་བྲེ་གང་ཙམ་དང་། རྨུག་མོ་ཡོལ་གང་ཙམ་ཞིག་འདུག་པ་དམིགས་ཡུལ་དེའི་སྒྲིབ་པ་ཕལ་ཆེར་དག་ཅིང་། ད་དུང་ཅུང་ཟད་སྦྱོང་རྒྱུ་ཡོད་པའི་རྟགས་དང་། ཡང་རང་རེ་དཔོན་སློབ་འདི་འདྲ་རང་གི་དགའ་བ་སྐྱིད་པ་བློ་བདེ་བའི་ཚད་དུ་འདུག་ཟེར་ཞིང་། བདེ་ཉམས་དཔག་མེད་བྱེད་པ་ཞིག་བྱུང་བ། དེ་དུས་བླ་མ་རྣམས་ཀྱི་ཐུགས་རྗེས་མཁའ་སྤྱོད་དབང་མོ་དང་ཆོས་སྐྱོང་རྣམས་ཀྱིས་རིག་འཛིན་མཁའ་སྤྱོད་ཀྱི་དངོས་གྲུབ་གནང་ནས་བདེ་བ་ཅན་དུ་པདྨའི་སྦུབས་སུ། སྐད་ཅིག་བསྐལ་པར་སྣང་བ་སྒྱུ་མའི་དཔེ་ཚུལ་གྱི། གཞན་སྟོབས་ཀྱི་དབང་གིས་སྒྲིབ་པའི་ལྷག་མ་རྣམས་ཡུད་ཀྱིས་བྱང་བར་གྱུར་ནས། གང་ལ་གང་འདུལ་གྱི་སྤྲུལ་པས་གཞན་དོན་བྱ་ནུས་པའི་གཏན་དུ་བདེ་བའི་མདུན་མ་ཟིན་པ་འདྲ་སྙམ་པ་གཉིད་སད་པའི་སེམས་སྣང་ལ་ཤར་བྱུང་བས་བློ་བདེ་བ་ལ་ཚད་མེད་པ་བྱུང་ཞིང་། ཡང་དེ་དུས་སྐབས་ཤིག་ངེད་རང་དཔོན་སློབ་མང་པོ་ས་སྐྱའི་ནུབ་ཕྱོགས་ཀྱི་རི་ཡིན་སྙམ་པའི་མཐོན་པོ་ཞིག་ལ་བཞོན་པ་དང་བཅས་དཀའ་ལས་ཆེན་པོས་འཛེག་གིན་འདུག་པ། རི་རྩེར་སླེབ་ཉེ་བ་ན་ངལ་གསོ་ཞིང་རི་རྩེ་བརྒལ་བ་ན་གནས་ཉམས་དགའ་བ་ཞིག་ཡོད་སྙམ། སྔོན་གྱི་བག་ཆགས་ཀྱིས་རང་གི་མདའུ་རྣམས་ལ་ངེད་རང་གི་རབ་འབྱམས་པས་རྗེས་མ་ཟིན་བྱུང་གར་སོང་བྱས་པས། དེ་རྣམས་ན་རེ། ཁོང་ཁྱེད་རང་གི་སྔོན་ལ་ཉམས་དགའ་མོ་དེར་བྱོན་ཟིན་པ་ཡིན་ཟེར་བྱུང་བ་དང་། གཉིད་སད་བྱུང་བས། འདི་ཡང་སྔར་གྱི་རྨི་ལམ་དང་སྒོ་མཐུན་ཞིང་། སྔོན་རྗེ་བཙུན་རིན་པོ་ཆེའི་རྣམ་ཐར་མནལ་ལམ་མར་བཤད་པ་དང་ཡང་ཆ་འདྲ་བར་འདུག་སྙམ་པ་ཤར། ཡང་དེ་དུས་རང་གི་ཉེ་འཁོར་སྐྱ་སེར་རྩ་གསལ་བ་གཉིས་ལ་དཀོན་མཆོག་ཆོས་སྐྱོང་ལ་ངེད་རང་གིས་དམོད་ནས་སྨིན་རྒྱས་བྱས་པ་རེ་གཏད་ནས། གར་སྐྱེས་རྨི་ལམ་སྒུག་ཏུ་བཅུག་པས། གཅིག་ལ་ས་སྐྱའི་བཀྲ་ཤིས་ལྷ་ཁང་ན་འཆམ་མགོན་ལྕམ་དྲལ་རྣམས་བནྡེ་མང་པོའི་རོལ་མོ་དང་བཅས་འཆམས་ཀྱི་འདུག་པའི་ཁྲོད་ནས་ལྷ་མོ་ཞིག་གར་འཆམས་ཤིན་ཏུ་བྲེལ་བ་དང་བཅས་པའི་ངང་ནས། མི་གཅིག་ན་རེ་དྲུང་རམ་ལེགས་ནི་མཁའ་སྤྱོད་ལ་ཕེབས་སོང་ལྟོས་དང་ཟེར། བལྟས་པས་ཇོ་མོ་ཐང་ར་མའི་ཐད་ནས་ལྷོ་ཕྱོགས་ཀྱི་ནམ་མཁའ་མཐོན་པོར་སྤྲིན་དཀར་བ་སང་དུད་བཏང་པ་ལྟར་སྐྱ་རེ་བའི་སྟེང་ན་ཡར་གོས་རྒྱན་བཟང་པོས་བརྒྱན་ཏེ་ཤར་ཕྱོགས་སུ་གདོང་པ་ལོག་བྱས་ནས་འཛུམ་མུ་ལེ་བ་དང་བཅས་ཐེགས་སོང་པ་བྱུང་འདུག་ཅིང་། འདི་དང་མཐུན་པ་ངེད་རང་ལ་དེ་དུས་ལྷ་མོ་དམག་ཟོར་མ་འདིས་རྩ་མི་བདེ་བ་སོགས་རྩུབ་འགྱུར་དུ་མ་བསྟན་བྱུང་བས་བསྐང་བཤག་སྨིན་རྒྱས་ཤིག་བྱས་པས་རྩུབ་འགྱུར་རྣམས་ཞི་སོང་པ། དེ་ཡང་ལས་སྒྲུབ་པའི་ཡུས་ཀྱི་རྣམ་པར་སྣང་ཞིང་། ཡང་གཅིག་གི་རྨི་ལམ་དུ་ས་སྐྱའི་བདེ་ཆེན་གླིང་གི་བོ་གདོང་བླ་མ་རིག་འཛིན་པའི་ཁང་པ་ན་རབ་འབྱམས་པ་དེ་རིག་འཛིན་ནམ་སླེབ་བར་མཚམས་བྱས་ཡོད་ཟེར། སྒོ་འགྲམ་ན་ཁྱི་ནག་པོ་ཆེན་པོ་གཉིས་དང་བཅས་འདུག་པ་བྱུང་སྣང་བ། འདི་ཡང་ཆོས་སྐྱོང་གུར་ཞལ་གཉིས་ཀྱི་འཕྲིན་ལས་ལ་བརྟེན་ནས་བདེ་བ་ཅན་དུ་པདྨའི་སྦུབས་སུ་རིག་འཛིན་གྱི་སྤངས་རྟོགས་རྣམས་མཐར་ཕྱིན་པར་བྱེད་པའི་རྟགས་སུ་འདུག་སྙམ་པ་ཤར་ནས། སླར་ཡང་དེ་བཞིན་ཡིན་ཚེ་དམིགས་ལྟས་བཟང་པོ་སྟོན་ཅིག་པའི་དམོད་ནས་དང་བཅས་སྒུག་ཏུ་བཅུག་པས། ཡང་རབ་འབྱམས་པ་དེ་ཉིད་གདལ་ཆུའི་ཆུ་ཁ་ན་གྲོགས་མང་པོས་ལུས་ལ་ཁྲུས་དག་པར་བྱེད་པ་ཞིག་བྱུང་འདུག་པ་སྔར་གྱི་རྟགས་དེ་དེ་བཞིན་ཡིན་པ་ལ་ཐེ་ཚོམ་མི་དགོས་པ་འདྲ་ཞིང་། ས་སྐྱར་སླེབས་འཕྲལ་སྒོ་རུམ་ཡེ་ཤེས་མགོན་པོའི་དྲུང་དུ་གསོལ་བ་རྩེ་གཅིག་ཏུ་བཏབ་ནས། མཁའ་སྤྱོད་གོ་འཕང་ཐོབ་མ་ཐོབ། བདེ་བ་ཅན་དུ་སྐྱེས་མ་སྐྱེས། ཡང་ཡོལ་མོ་སྤྲུལ་སྐུའི་ལུང་བསྟན་བཞིན། ད་དུང་སྐྱེ་བ་ལྔ་དྲུག་ཙམ་ལེན་དགོས་མི་དགོས། ཡང་སྐྱེ་བ་གསུམ་ཙམ་ནས་དག་པའི་ཞིང་དུ་སྐྱེ་མི་སྐྱེ་རྣམས་ཟན་རིལ་བསྒྲིལ་བས། མཁའ་སྤྱོད་ཐོབ་པ་དང་། བདེ་བ་ཅན་དུ་སྐྱེས་པའི་ཟན་རིལ་གཉིས་དུས་གཅིག་ལ་པང་དུ་བབ། གཞན་རྣམས་མ་ཐོན་བྱུང་བས། ད་ནི་སྔར་གྱི་རྟགས་རྣམས་དང་མཐུན་བྱུང་པས་གདེང་ཁེལ་དུ་འདུག་སྙམ་དེ་ནུབ་ནས་གཉིད་ཁུགས་པ་ལྟ་བུའི་ལུས་སེམས་བདེ་འབོལ་གྱིས་སོང་བ་ཞིག་བྱུང་བ། བླ་མ་དཀོན་མཆོག་ལ་བློ་འཁེལ་ན་མི་བསླུ་བའི་ངེས་ཤེས་སྐྱེས་པ་དགའ་བ་ལ་ཨང་། ད་དུང་འབྲལ་མེད་དུ་ཐུགས་རྗེ་གཟིགས་ཤིང་བྱིན་གྱིས་བརླབ་ཏུ་གསོལ། གཞན་ཡང་མུས་མདོག་ཤབ་སྟོད་རྣམས་ཀྱི་བླ་མ་དགེ་བའི་བཤེས་གཉེན་སོགས་རྨི་ལམ་ཟིན་ཅིང་སྦྱོང་སྤེལ་སྤྲུལ་སྒྱུར་ནུས་པ་དང་། འོད་གསལ་གྱི་ཉམས་རྟོགས་ཤར་ངེས་པ་ལྔ་ཙམ་ལ་དམིགས་ཡུལ་དེ་གར་སྐྱེས་བརྟག་ཏུ་བཅུག་པས། གཅིག་ལ་ནི་སྒོ་རུམ་ཡེ་ཤེས་མགོན་པོའི་དྲུང་དུ་ངེད་རང་དཔོན་སློབ་ཨ་ཙ་ར་གཉིས་དང་བཅས་དར་ཡུག་ལྗང་ཁུ་ལ་མདུད་པ་བྱེད་ཅིང་འདུག་པའི་མོད་ལ། དབུ་རྩེ་རྙིང་མར་སྔར་མེད་པའི་རྡོ་རྗེ་ཕུར་པའི་སྐུ་དང་རྣལ་འབྱོར་མའི་སྐུ་ཞིག་འདུག་པ་ལ་རབ་འབྱམས་པ་དེས་རྟེན་བཤད་བྱེད་པའི་ངང་ལ། གོང་བཞུགས་ཁའུ་སྐྱེད་ལྷས་ནས་ཕེབས་བྱུང་ཟེར་དམིགས་ཡུལ་དེ་མགྱོགས་པར་བཞི་ཐོག་ཏུ་ཞུགས་སོང་བ་ཞིག་བྱུང་འདུག་པ་འདི་ཡང་། མཁའ་སྤྱོད་རིག་འཛིན་གོ་འཕང་ཐོབ་ནས། སླར་ཡང་སྤྲུལ་པའི་སྐྱེ་བ་ཞིག་ཁའུ་ཕྱོགས་སུ་ལེན་པའི་སྔ་ལྟས་ཡིན་པ་འདྲ་ཞིང་། ཡང་གཅིག་ལ་ནི། འདིའི་ཆེད་དུ་དཀོན་མཆོག་ལ་གསོལ་འདེབས་ཀྱི་མཚམས་བསྡམས་པའི་ཞག་ལྔ་སོང་བའི་ཐོ་རངས་ཉམས་དང་རྨི་ལམ་འདྲེས་པར། བུད་མེད་རྒྱ་མོ་འདྲ་བ་དར་གྱི་གོས་བརྩེགས་མང་པོ་གྱོན་པ། སྐྲ་སིལ་བུར་བྱས་པ་ཞིག་མདུན་དུ་བྱུང་བས། འདི་མཁའ་འགྲོ་མར་འདུག་སྙམ་ཕྱག་མཛོད་དེ་གང་ན་ཡོད་ཅེས་དྲིས་པས། མཁའ་སྤྱོད་མཁའ་སྤྱོད་ཟེར་བའི་གསུང་ཤིན་ཏུ་ཆེ་བ་གཉིས་དང་། རིག་འཛིན་རིག་འཛིན་ཟེར་གསུང་ཆུང་བ་གཉིས་གསུངས་ནས་ནམ་མཁའ་ལ་འཇའ་ཡལ་བ་ལྟར་སོང་བས་སྣང་བ་ཐམས་ཅད་ཉམས་སྣང་འབའ་ཞིག་ཏུ་བུན་ལོང་འགྲོ་བ་དང་བཅས་དེའི་ཉིན་གང་སེམས་བདེ་སྟོང་དུ་གནས་པ་དང་། སླར་ཡང་བརྟགས་པས་ཆོས་ལྡན་གྱི་སྐྱེ་བ་ཞིག་འཕྲལ་དུ་ཡོང་ཚུལ་བྱུང་འདུག་ཅིང་། ཡང་གཅིག་ལ་ནི་ཉམས་རྟགས་ངོ་མཚར་ཅན་མང་པོ་བྱུང་བའི་མཐར། མྱུར་དུ་སྐྱེ་བ་སྤྲུལ་སྐུ་སྟོན། །ཟེར་བ་བྱུང་འདུག་པ་དང་། དེ་བཞིན་དུ་ངེད་རང་ལྷོ་རོང་ནས་འཁོར་འཕྲལ། ཆོས་སྐྱོང་ཆེན་པོར་ཡུས་དང་བཅས་པས། ངེད་ཀྱི་ཟླ་བོ་དེ་མཁའ་སྤྱོད་དག་པའི་ཞིང་དུ་སྐྱེ་ངེས་པའི་ལས་མཛད་དགོས་པའི་འཕྲིན་བཅོལ་གྱི་ཡི་གེ་བཏང་བའི་ལན་དུ། ཆོས་སྐྱོང་རང་གི་གསུང་ཤོག་དང་། དེའི་གསལ་བྱེད་མཁན་ཚངས་པའི་ཡི་གེ་འདི་བཞིན་བྱུང་བ་ཡིན་ཏེ། ༈ །རྒྱ་ནག་རལ་གྲི་འབར་བ་ཀུན་གྱི་རྗེ། རྒྱ་གར་གྱི་པཎྜི་ཏ་ཤྲཱི་སིངྷའི་འོད་ཟེར་འཕྲོས་པས་ས་དཀར་པོའི་ཡུལ་གྱི་དགེ་བཤེས་ཀུན་དགའ་མིང་ཅན་དེ་ལ་ཟློ་བ། གདུག་འདྲེས་སྔོན་ཆད་སྟག་གཟིག་དོམ་དྲེད་ཀྱི་པགས་པ་དགོས་བྱས་པ་འཕྲལ་དུ་བྱུང་པས་དགའ་རབ་ཡིན། སྙིང་དང་འདྲ་བའི་བན་ཆུང་དེ་ཕྱི་མའི་སྣང་བ་ཤར་བར་དེ་ཙམ་གྱི་སེམས་ནད་བྱེད་མི་དགོས། དགེ་བཤེས་ཀྱི་སྨོན་ལམ་གྱི་རྒྱས་བཏབ་ཀྱིས་དག་པའི་ཞིང་ཁམས་སུ་སྐྱེ་བར་ཐེ་ཚོམ་མེད་ཀྱང་རུང་། དགེ་བཤེས་སྔོན་ཆད་ཀྱི་དྲག་ཐལ་ཅན་ནས་ཉེ་བར་བཟུང་། ས་དཀར་པོའི་དགེ་བཤེས་ན་རིམ་གྱི་ལག་གཡོག་ཏུ་དུས་ཕྱིས་འབྱུང་གི་བར་དུ་སྐྱེ་བ་ཡང་ནས་ཡང་དུ་ལེན་པ་ས་དེ་ཁའི་འཁོར་དུ་ཡོང་བ་ཡོད་པས། དགེ་བཤེས་རང་གིས་ངོས་འཛིན་པ་བགྱིས། དགེ་བཤེས་རང་གི་ཐོག་ཏུ་སྐྱེ་བས་ལག་གཡོག་ཏུ་ཕན་པ་བྱེད་དོ་ཞེས་ཆོས་སྐྱོང་རང་གི་གསུང་ཤོག་ཏུ་འཁྱོན་པ་དང་། དེའི་གསལ་བྱེད་མཁན་ཚངས་པའི་ཡི་གེར།། ༈ །།ཡིག་ཆུང་ཕུལ་འབྲས། ཕྱག་མཛོད་བདེ་གཤེགས་ཀྱི་སྐུ་སྐྱེ་བ་བཞེས་ཚུལ། ཆོས་སྐྱོང་ཆེན་པོའི་ཕེབས་སྒོར། དགེ་བཤེས་དྲག་ཐལ་ཅན་དེ་སྔགས་འཆང་ཆེན་པོ་ཡིན་འདུག་པས། དེའི་ཐུགས་བསྐྱེད་སྨོན་ལམ་གྱི་འཕེན་པའི་དེ་དུས་ཀྱང་སྐུ་ལུས་ལ་གཅར་བའི་ཕྱག་གཡོག་ཡིན་ཞིང་། དེ་ནས་སྨོན་ལམ་དབང་གི་ད་རེས་ཀྱི་སྐྱེ་བ་འདི་ཐེ་བས་སྐྱེ་བ་གཉིས་བླངས། ད་དུང་ཡང་སྨོན་ལམ་དབང་གིས་དག་བཤེས་ན་རིམ་གྱི་དགེ་བཤེས་རེ་དང་ལག་གཡོག་རེ་སྤེལ་གྱིན་ཡོད་པས་ད་དུང་ཡང་མང་ན་སྐྱེ་བ་བདུན་དང་ལྔ། མཐའ་ནའང་སྐྱེ་བ་གསུམ་ལེན་པས་དགེ་བཤེས་ཀྱིས་ངེས་པར་གྱིས །དགེ་བཤེས་རང་གི་སྨོན་ལམ་གྱི་འཕེན་པས་དག་པའི་ཞིང་དུ་སྐྱེ་བ་བླངས་ཀྱང་སྐྱེ་བ་དབང་ཐོབ་ཕྱིན་མ་དག་པའི་ཞིང་དུ་སྐྱེ་བ་ལ་དཀའ་ལས་ཅི་ཡོད། དགེ་བཤེས་རང་གིས་ཀྱང་དག་པ་དང་མ་དག་པའི་ཞིང་དུ་སྐྱེ་བ་ཇི་ཙམ་བླངས་གདུག་འདྲེས་རི་མོར་འཁོད་ཟིན་པ་མིན་པ་ཨེ་ཡིན། ས་ཡུལ་ནི་དགེ་བཤེས་རང་གི་ས་ནས་ཤར་ལྷོའི་ནུབ་བྱང་གི་སར་ཧ་ཅང་འབྱོར་པ་མ་ཆེས་ཤིང་། ཧ་ཅང་དབུལ་བ་མ་ཡིན་པའི་སྙོམས་པོ་ཡ་རབས་སྔར་ནས་ཀྱང་དགེ་བཤེས་ཀྱི་ལག་གཡོག་གི་རིགས་བྱུང་པའི་སར་ལོ་ངོ་འདི་འཕོས་པའི་གཏིང་མའི་སྒང་ཙམ་ལ་སྐྱེ་བ་ལེན་ཤས་ཆེ་བ། ཕ་མ་གང་རིགས་སམ་དེའི་ཉེ་འཁོར་དུ་གཏོགས་པ་གང་རིགས་ལ་རྟགས་ཤིག་ཡོང་བ་ཡོད། གང་ལྟར་གདན་ས་ཆེན་པོ་རང་གི་ཆ་ཞབས་ཁུལ་དུ་སྐུ་སྐྱེ་བ་བཞེས་པའི། ཞབས་དྲུང་རིན་པོ་ཆེ་སྐུ་ཉིད་རང་གི་སྐུ་ཚེ་འདི་རང་ལ་ཕྱག་ཕྱིར་འགྱུར་བ་ཡོང་བས། སླར་གདུག་པ་འདྲེ་ལ་འཚར་དགའ་སྦྱིན་ཆོག་པ་བྱེད་དོ་གསུང་བ་ཕེབས་བྱུང་བ། རྣམ་མཁྱེན་མཆོག་གི་དབྱིངས་བཞུགས་པ་མཁྱེན་མཁྱེན་ཞེས་པའི་མཁན་ཚངས་པའི་གསལ་བྱེད་ཀྱི་ཡི་གེ་དང་བཅས་པ་འབྱོར་བྱུང་པ་ནས། ཡུན་རིང་མ་ལོན་པའི་སྐབས་ཤིག་ངེད་རང་གི་ཡིད་སྣང་ལ་རབ་འབྱམས་པ་དེ་པ་ཚང་རང་ལ་དེང་སང་མངལ་ཞིག་སྐྱེ་རྒྱུ་ཡོད་ལས་ཆེ་སྙམ། དེ་བཞིན་ཡོད་མེད་ཀྱི་དྲི་རྟོག་རང་དང་ཉེར་གནས་བསོད་ནམས་རབ་བརྟན་ལ་བགྱིས་པས། སྔར་བདག་གིས་གང་ཡང་མ་ཤེས། སླར་དྲི་རྟོག་བྱེད་དགོས་པ་འདུག་ཟེར། དེ་ནས་སྤུན་རྣམས་དང་འཕྲོས་བྱས་པས་མཇལ་ཡོད་ངེས་སུ་འདུག་པའི་ཁ་སྐད་གོ་བྱུང་བས །ངེད་ཀྱི་བསམ་པ་ལ་སྔར་ཆོས་སྐྱོང་ཆེན་པོའི་ལུང་བསྟན་ལ་ཆོས་གཞིས་ཀྱི་ཁོངས་སུ་སྐྱེ་བ་ཡོང་བ་བྱེད་གསུངས་པ་དེ་ཐོག་ཏུ་ཁེལ་བ་ཡིན་ངེས་སྙམ་བཅའ་ཀས་ཐོན་པ་སོགས་པའི་བཀོད་པ་བྱས་ཤིང་། དེ་ནས་དུས་ལ་བབས་པའི་ཚེ་གེགས་མེད་དུ་བཙས་བྱུང་བ་ན། དེ་འཕྲལ་སྒོ་རུམ་ཡེ་ཤེས་མགོན་པོའི་དྲུང་དུ་རབ་འབྱམས་སྨྲ་བ་དེ་ཉིད་ཀྱི་སྐྱེ་བ་ཡིན་མིན་གྱི་བརྟག་པ་བྱས་པས །ཡིན་ཚུལ་བཟང་ཆུག་ཏུ་བྱུང་ཞིང་། དེ་བཞིན་ཆོས་སྐྱོང་ཆེན་པོར་ཡང་ལུང་བསྟན་ཞུ་མི་བཏང་པས། དེའི་ལན་གསུང་ཤོག་རྒྱས་པའི་ནང་ན་དེང་སང་ཡང་དགེ་བཤེས་ཀྱི་སྙིང་དང་འདྲ་བའི་བན་ཆུང་དེ་བདེ་བ་ཅན་དང་ཨུ་རྒྱན་སོགས་དག་པའི་ཞིང་རྣམས་སུ་ཕར་འགྲོ་ཚུར་འགྲོ་མང་པོ་བྱེད། སྐབས་འགར་དགེ་བཤེས་རང་གི་རྩར་ཡང་འཁོར་ཙམ་འཁོར་ཙམ་ཡོང་བ་སོགས་སྐྱེ་བ་ལ་དབང་ཐོབ་པས་སྤྲུལ་སྒྱུར་གང་ཡང་ཞིག་བྱེད་ཀྱིན་འདུག་ཚུལ་གྱི་བསྔགས་བརྗོད་ཆེ་བ་ཞིག་གནང་འདུག་ཅིང་། དེའི་ཡིག་ཆུང་ན། གདུག་འདྲེས་སྔོན་ཆད་ས་ཡུལ་དེར་དགེ་བཤེས་རང་གི་ལག་གཡོག་ལྡེ་མིག་གི་བཀོད་པ་བྱེད་མཁན་དེ། ཕྱི་མའི་སྣང་བ་ཤར་བའི་དུས་སུ་བཀོད་པ་དང་བསྟུན་པའི་བདེ་བ་ཅན་གྱི་ཞིང་ཁམས་སམ། ནུབ་ཕྱོགས་ཨུ་རྒྱན་གྱི་ཡུལ་གང་རིགས་སུ་འཁྱོལ་བ་ཞིག་དགོས་ཟེར་བྱུང་བར། གདུག་འདྲེས་དགེ་བཤེས་རང་གི་ལག་གཡོག་ཏུ་འགྱུར་བ་ཞིག་ཉེ་སྐོར་དུ་ཡོང་བྱས་པ་དེ། ཁྱེའུ་ཆུང་དེ་ལ་ཐེ་ཚོམ་གྱི་བཀོད་པ་བྱེད་དགོས་པ་མེད་དོ། །ངེས་པར་གྱིས། ངེས་པར་གྱིས། ངེས་པར་གྱིས་ཞེས་པའི་ཆོས་སྐྱོང་རང་གི་གསུང་ཤོག་དང་། དེའི་གསལ་བྱེད་མཁན་ཚངས་པའི་ཡི་གེ་ན། ཕྱག་མཛོད་རིན་པོ་ཆེ་དེ་ཉིད་ཀྱི་སྐུ་སྐྱེས་སྔ་མོར་ནས་ལུང་བསྟན་གནང་བའི་སྐུ་ཉེའི་སར་འཁྲུངས་པ་དེ་ཀ་འཁྲུལ་མེད་ཡིན་ཕེབས་པའི་བསྟན་པ་སྤེལ་ནུས་ཤིག་ཡོང་བ་ཡོད་པས་གཙང་སྦྲས་གང་ཐོན་གྱིས་གསུང་བྱུང་བ་རྣམ་མཁྱེན་མཆོག་གི་དབྱིངས་སུ་བཞུགས་པ་མཁྱཻན་ཞེས་པའི་ཡི་གེ་རྣམས་བསམ་ཡས་འབྱོར་བྱུང་པས། བླ་མ་དཀོན་མཆོག་གི་ཐུགས་རྗེས། ཆོས་སྐྱོང་རྣམས་ཀྱིས་འཕྲིན་ལས་བསྒྲུབས་ཏེ། མི་ཤི་གསོན་མི་འཕྲད་ཟེར་བ་ཡང་མི་བདེན་པའི་དཔེས། ཡ་མཚན་ངོ་མཚར་ཆེ་བའི་གནས་སུ་འདུག་སྙམ་པ་ཤར། བྱིས་པ་འདི་བཙས་འཕྲལ་སྔར་ཆོས་སྐྱོང་ཆེན་པོའི་ལུང་བསྟན་ལ། དེ་རང་གི་ཕ་མའི་ཉེ་འབྲེལ་གྱི་སར་རྩུབ་འགྱུར་གྱི་རྟགས་མཚན་ཕྲན་བུ་བྱུང་ཚུལ་ཕེབས་པ་དེ་ཡང་སྒྲ་ཇི་བཞིན་བྱུང་སོང་བས་ཡིད་ཆེས་པའི་གནས་སུ་བྱུང་ངོ་། །དེ་སྐད་འདི་ཡང་དཔལ་ལྡན་ས་སྐྱ་པ། །སྔགས་འཆང་ངག་དབང་ཀུན་དགའ་བསོད་ནམས་ཀྱིས། །ལྷག་བསམ་དག་པས་ས་སྐྱའི་བླ་ཆེན་དང་། །སྣང་བ་མཐའ་ཡས་གཉིས་ཀྱི་གསེར་ཟངས་སྐུ། །གསར་དུ་བཞེངས་པའི་གཟུངས་གཞུག་བཞུགས་ཚུལ་དང་། །དེ་ལས་འཕྲོས་པའི་ཡི་གེ་རྒྱས་པ་འདི། །ས་སྐྱའི་ལྷ་ཆེན་རིག་འཛིན་ཕོ་བྲང་དུ། །ལྕགས་ཡོས་ཁྲུམས་ཟླའི་དཀར་པོའི་ཚེས་ཀྱི་ཉིན། །གཟའ་སྐར་བཟང་པོ་འཛོམས་ཚེ་སྦྱར་བ་ཡི། །ཡི་གེ་པ་ནི་ས་སྐྱར་སྐྱེས་པ་ཡི། །རྣམ་དཔྱོད་བློ་ལྡན་ནོར་བུ་ལྷ་སྦྱིན་ནོ། །འདི་སྦྱར་དགེ་དང་དུས་གསུམ་དགེ་བའི་མཐུས། །བདག་ཅག་དཔོན་སློབ་དུས་འདིར་ཚེ་རིང་བའི། །མཐར་ཐུག་གྱུར་ནས་བསྟན་པ་ཆེར་རྒྱས་ཤིང་། །ཕྱི་མ་ཀུན་ཀྱང་དག་པའི་ཞིང་འཛོམས་ནས། །སྤྲུལ་པས་སྲིད་མཐར་བསྟན་པ་སྤེལ་གྱུར་ཅིག །རྩ་བརྒྱུད་བླ་མ་རིན་ཆེན་དཀོན་མཆོག་གསུམ། །ཡི་དམ་ཆོས་སྐྱོང་ནོར་ལྷར་བཅས་པ་ཡི། །མཁྱེན་བརྩེ་ནུས་ལྡན་རྣམས་ཀྱི་ཐུགས་རྗེའི་མཐུས། །སྔར་བཞིན་དོན་ཀུན་འགྲུབ་པའི་བཀྲ་ཤིས་བྱོན། །སརྦ་མངྒ་ལཾ།་་་་་ཐམས་ཅད་བཀྲ་ཤིས། མསྟུ་སརྦ་ཛ་གཏྟཾ།་་་་་སྐྱེ་དགུ་ཐམས་ཅད་དགེ་ལེགས་སུ་གྱུར་ཅིག ཤུ་བྷཾ།།་་་་་དགེའོ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།